bold.dk holder nøje øje med Danmarks placering på UEFA's koefficient-rangliste i løbet af resten af sæsonen.

FC København er som sidste danske repræsentant i resten af den europæiske 2019/20-sæson ude et afgørende forsvar af Danmarks placering på UEFA's koefficient-rangliste.

I skrivende stund er Danmark placeret som nummer 13 på koefficient-ranglisten, og FCK skal meget gerne holde Danmark i top-15.

Denne europæiske sæson afgør således sammen med de fire foregående sæsoner, hvor mange og i hvilke turneringer de danske hold deltager i 2021/22-sæsonen, når Conference League bliver indført som en tredje turnering under Champions League og Europa League.

Læs om strukturen i Champions League, Europa League og Conference League fra 2021/22-sæsonen her.

Og der meget stor forskel på en plads i top-15 og en plads uden for top-15 for Danmark. Læs mere via linksene herunder eller en kort version i faktaboksen nederst i denne artikel.

FCK forsvarer Danmark: Den europæiske underklasse truer

FCK-chef: Vi kan blive tvunget til oprustning

FCM-formand: Accesslisten er en katastrofe for Danmark

Danmark på 13.-pladsen: Tæt på to CL-pladser

Herunder følger en oversigt over landene omkring 15. pladsen på UEFA's koefficient-rangliste og deres muligheder i forhold til Danmark og FC København.

bold.dk kommer løbende til at opdatere denne oversigt og holde øje med, hvad der skal til, hvis FCK skal holde Danmark i top-15.

I Champions League flaskede resultaterne i denne uge sig helt optimalt for Danmark.

Olympiakos og Røde Stjerne kan således ikke længere gå videre i Champions League, og kun én af dem går videre til Europa Leagues slutspil, og dermed kan maksimalt én af dem overhale Danmark.

Samtidigt tabte også Dinamo Zagreb til Atalanta, hvilket vanskeliggør deres muligheder for at går videre til Champions League-slutspillet.

Og onsdag blev Tjekkiet sendt til tælling med Slavia Prags 1-3-nederlag mod Inter. Slavia slutter dermed på fjerdepladsen og har kun en udekamp mod Dortmund tilbage.

I Europa League var resultaterne mere blandede set med danske briller, men FC Københavns sejr over Lugano sender Danmark forbi Tjekkiet, og mindst én uafgjort sikrer, at det forbliver sådan.

De tre schweiziske nederlag var ligeledes fantastiske, og Schweiz er næsten sat ud af spillet i forhold til at hente Danmark.

Hvis FCK spiller uafgjort mod Malmö FF og spiller sig videre til 16-delsfinalerne, er det Skotland og i mindre grad Cypern de hårdeste konkurrenter, men tre lande skal overhale Danmark, hvis top 15 skal kikse.

Dermed ligger det efterhånden i den grad til, at Danmark fra 2021/22-sæsonen har fem europæiske pladser - To hold i Champions League-kvalifikation, ét hold i Europa League-kvalifikationen og to hold i Conference League-kvalifikation.

Vigtige kamp i denne uge:

Champions League

Tottenham-Olympiakos (GRÆ) 4-2

Røde Stjerne (SER)-Bayern München 0-6

Atalanta-Dinamo Zagreb (KRO) 2-0

Slavia Prag (TJE)-Inter 1-3

Europa League

Krasnodar-Basel (SCH) 1-0

Feyenoord-Rangers (SKO) 2-2

Young Boys (SCH)-Porto 1-2

AZ-Partizan (SER) 2-2

Lugano (SCH)-FCK (DAN) 0-1

Dudelange-APOEL (CYP) 0-2

Celtic (SKO)-Rennes 3-1

Den nuværende stilling (placering i sidste sæson):

13 (16). Danmark 27,500 point – 1 af 4 hold tilbage

FC København henter for hver sejr i Europa League 0,500 point per sejr til det danske regnskab. En uafgjort giver 0,250 point.

FCK spiller sig videre til 16-delsfinalerne med en uafgjort eller en sejr mod Malmö FF.

Danmark har indtil videre hentet 3,375 point i denne sæson. FCK har skaffet 2,750 af dem.

14 (13). Tjekkiet 27,300 point - 1 af 5 hold tilbage

Slavia Prag er sidste tilbageværende tjekkiske deltager, og de skaffer 0,400 point per sejr og 0,200 point per uafgjort i Champions League.

Med nederlaget mod Inter står det klart, at Slavia Prag slutter på fjerdepladsen i gruppen og dermed kun har en udekamp mod Dortmund at hente point i.

Alt andet end en Slavia-sejr betyder, at Danmark slutter over Tjekkiet, for koefficientpointene i denne sæson tæller ved pointlighed.

Vinder Slavia over Dortmund, er Danmark stadig sikre på at slutte over Tjekkiet, hvis FCK får uafgjort mod Malmö FF.

15 (20). Skotland 26,375 point – 2 af 4 hold tilbage

Skotterne har indtil videre haft en forrygende sæson i Europa, og med både Rangers og Celtic tilbage i Europa League er det et realistisk scenarie, at skotterne overhaler Danmark.

Skotland er 1,125 point efter Danmark, og det svarer til to sejre og en uafgjort.

Celtic er videre som etter fra sin gruppe, og Rangers går også videre, hvis de får mindst uafgjort hjemme mod Young Boys i sin sidste kamp.

16 (18). Cypern 26,250 point – 1 af 4 hold tilbage

APOEL er i Europa League og kan som FCK hente 0,500 point for en sejr og 0,250 point per uafgjort.

Cyprioterne er nu 1,250 point efter Danmark, og APOEL er videre til 16-delsfinalerne inden sin afsluttende hjemmekamp mod Sevilla.

17 (14). Grækenland 25,300 point – 1 af 5 hold tilbage

Olympiakos henter i Champions League 0,400 point per sejr og 0,200 point per uafgjort til Grækenland, da deres point skal divideres med fem deltagere.

Olympiakos er efter nederlaget til Tottenham uden chance for at gå videre i Champions League og dermed scorede den store bonus.

Grækerne kan nu maksimalt nå Europa League i foråret, og her er der først bonuspoint fra kvartfinalerne (0,200 til landekoefficienten i Grækenlands tilfælde).

Det kræver en sejr over Dinamo Zagreb i sidste gruppekamp.

Afstanden op til Danmark er 2,200, og det svarer til mere end fire Olympiakos-sejre og en uafgjort - plus det FCK laver i sine resterende kampe.

18 (19). Serbien 25,000 point – 2 af 4 hold tilbage

Serberne har både Partizan i Europa League og Røde Stjerne i Champions League, og dermed to hold til at høste point. Hver henter 0,500 per sejr og 0,250 per uafgjort.

Røde Stjerne mistede med 0-6-lussingen mod Bayern München mulighed for at gå videre i Champions League og store den store bonus til Serbien.

De ligger fortsat til at gå videre til Europa League-gruppespillet, men her er der først bonuspoint fra kvartfinalerne, og der skal nu en del serbiske sejre til for at hente de 2,500 point op til Danmark.

Partizan mangler Astana hjemme og kan ikke nå at spille sig videre fra gruppen.

19 (15). Kroatien 24,875 point – 1 af 4 hold tilbage

Kroatien er 2,625 point efter Danmark, så der er umiddelbart rigeligt at give af for Danmark. Men avancement til Champions Leagues ottendedelsfinaler vil give Kroatien 1,250 point.

Nederlaget til Atalanta tirsdag var derfor særdeles vigtigt, da det fastholder Dinamo Zagreb på tredjepladsen i gruppen og gør sidste runde til en gyser.

Dinamo har besøg af Manchester City og skal lave et bedre resultat end Shakhtar Donetsk i hjemmekampen mod Atalanta for at passere ukrainere.

Set med danske briller vil en Atalanta-sejr og et Zagreb-pointtab mod City være helt optimalt, da det vil sende Dinamo Zagreb helt ud, og Kroatien vil være uden muligheder for at overhale Danmark.

20 (17). Schweiz 23,600 point - 3 af 5 hold tilbage

Schweiz har tre af sine fem deltagere med endnu. De spiller alle med i Europa League og henter 0,400 for en sejr og 0,200 for en uafgjort.

Alle tre schweiziske hold tabte torsdag, og med 3,900 point op får Schweiz meget svært ved at hente Danmark.

Basel er videre inden sin gruppekamp mod Trabzonspor, og Lugano er ude inden udekampen mod Dynamo Kiev. Young Boys skal formentlig slå Rangers ude for at gå videre. Uafgjort rækker kun, hvis Feyenoord slår Porto på udebane.

FAKTA - top-15 eller ej Danmark slutter i top-15: Danmark har i 2021/22-sæsonen to deltagere i Champions League-kvalifikationen, én deltager i Europa League-kvalifikationen og to deltagere i Conference League-kvalifikationen. Det giver optimale muligheder for at fastholde eller udbygge placeringen på koeffcient-ranglisten. Både med henblik på perioden 2021-24, hvor UEFA kører med de tre turneringer efter en allerede aftalt struktur. Men også med henblik på tiden efter 2024, hvor UEFA efter alt at dømme kommer med større reformer af de europæiske turneringer. Danmark slutter uden for top-15: Danmark har i 2021/22-sæsonen én deltager i Champions League-kvalifikationen, nul deltagere i Europa League-kvalifikationen og tre deltagere i Conference League-kvalifikationen. Det giver vanskelige muligheder i forhold til nu for at hente koefficient-point og dermed spille Danmark op ad ranglisten.

Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)